Dít is Suid-Afrikaners se droomkar | Netwerk24
Deur Hanlie Stadler 15 Julie 2019 17:45
As Suid-Afrikaners enige kar op die mark kon bekostig, sou die meeste (15%) in ’n BMW gesien wou wees en die tweede meeste (12%) in ’n Mercedes-Benz.
Die meeste Suid-Afrikaners wil graag 'n BWM ry. Foto: Pixabay
Wat hulle wel kan bekostig, sien ’n bietjie anders daar uit, met 19% van mense met hul eie motor wat in ’n Volkswagen ry, 11% in ’n Toyota, 9% in ’n Ford, nog 9% in ’n Hyundai en net 6% wél in ’n BMW.
Nagenoeg 40% van Suid-Afrikaners besit hul eie motor, en van dié mense is 57% se motor minder as R100 000 werd.
Dié syfers is uit ’n peiling oor die finansiële welstand en aspirasies van Suid-Afrikaners wat die betaaldaglener Wonga gedoen het. Altesame 7 825 mense is in die peiling ondervra, maar dit verteenwoordig veral jonger mense (nagenoeg 43% is 25 tot 34 jaar oud).
Hoe hoër mense se opvoedingsvlak en salaris, hoe eerder sal hulle ’n Mercedes wil ry.
As dit kom by die motor wat hulle tans ry, lyk dit of Hyundai gewilder is onder vroue as onder mans. Dis die tweede gewildste voertuig vir vroue en net die vyfde gewildste vir mans.
Meer oor: Mercedes | Old Mutual | Bmw